google/wiki40b huggingface dataset:
Carabus problematicus

Utbredelse

Carabus problematicus finnes i Europa, men er noe sjeldnere helt i sørøst.   Finnes i Norge.

Utseende

Carabus problematicus er i mellom 18-30 mm lang. Den har en mørk svart farge , men kan ha en fiolett eller blålig glans. Slekten Carabus er slekten med de «ekte jordløperne».  Beina er lange løpebein, kroppen er elegant bygd. Dekkvingene mangler lengdestrimler, men kan ha rekker av groper eller være knudret (små forhøyninger).  Antennens tredje og fjerde ledd med en lang børste/børster i spissen, mens leddene ellers er bare (nakne)  og helt uten fine korte hår. (Krever forstørrelse for å se).

Levevis

Carabus problematicus er vanligvis nattaktiv og lever som predator på andre dyr. Den er tilknyttet skog og finnes også opp mot fjellet.  De voksne sees fra våren og helt til utpå høsten. De overvintrer som voksen (imago), nedgravd i et hulrom under en stein eller en rot.
Larvene er mørke og opptil 30 mm lange. De lever som predatorer, skjult i øverste laget av jorden.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Økonomisk kriminalitet

Økonomisk kriminalitet er kriminelle handlinger gjort i næringsvirksomhet. Begrepet blir særlig brukt om økonomiske lovbrudd mot det offentlige, som skatteunndragelse, mellom næringsdrivende, bedrageri, og mot forbrukere.
Norge fikk i 1989 en egen politienhet for å bekjempe økonomisk kriminalitet.
West Midlands Police

West Midlands Police er en politistyrke som betjener grevskapet West Midlands i England.
Styrken ble opprettet i 1974, og er den nest største i landet etter Metropolitan Police Service i London. Området har en befolkning på nesten 2,6 millioner, og omfatter blant annet byene Birmingham, Coventry og Wolverhampton, samt Black Country. Det var pr. 2005 8 057 polititjenestemenn, 721 spesialkonstabler og 3 882 andre ansatte. I tillegg var det 95 Police Community Support Officers.
Marschall der DDR

Historie

Graden ble etablert 25. mars 1982 etter dekret av Staatsrat der DDR, men aldri tildelt. Staatsrat kunne forfremme en general til denne graden som belønning for eksepsjonell militær dåd.
Det antas at denne graden kun ville bli brukt i krigstid og ble skapt som et resultat av forandringer i Warszawapaktens militære planer. Under en eventuell krig ville en Marsjall av DDR kommandere en operasjonell armegruppe som inkluderte alle østtyske styrker inkludert Volkspolizei og Stasi-tropper. Forut for dette skiftet var alle østtyske styrker under direkte sovjetisk militær kontroll.
I november 1989 ble graden avskaffet av den fungerende forsvarministeren admiral Theodor Hoffmann.
Rorbu

Rorbu er en sesongbolig for fiskere, gjerne lokalisert til et fiskevær. Rorbuer var særlig viktige den gang da fisket ble drevet fra åpne båter, og fiskebåten ikke hadde plass til også å brukes som bolig. Til ei rorbu hørte sengeplasser for et båtlag, plass til matlaging og rom for å lagre alt nødvendig av redskap og annet utstyr. Rorbua var plassert på land, men nær ved sjøen. Det var viktig at utstyr kunne løftes rett fra båten og inn i hus. 
Rorbuer brukes fremdeles i dag av sjarkfiskere som deltar i Lofotfisket.
Rorbuene i fiskeværa kunne tilhøre fiskerne selv, eller de kunne tilhøre væreieren. 
Rorbuer og fiskevær var knyttet til de store regelmessige sesongfiskeriene, først og fremst til fisket etter skrei fra Sunnmøre og nordover.

Sesongbolig med mange navn

Rorbu er et nordnorsk begrep for en sesongbolig for tilreisende fiskere. På  Romsdalskysten eksisterer det samme fenomenet i fiskeværa, men sesongboligene gikk under betegnelsen fiskarstove. I Hordaland ble betegnelsen fjæremannshus brukt, og i innlandet finnes fiskebuer ved enkelte innsjøer, bl.a. Femunden.

Rorbua blir turistanlegg

I dag tilbys mange steder rorbuferie i «rorbuer» med høy standard, moderniserte eller nybygde, enkeltstående eller samlet i større turistanlegg. Standarden i noen av disse tilsvarer vanlig hotellstandard: Flislagte bad, toalett, kjøkken, peis, flatskjerm. Likheten med de opprinnelige rorbuene er først og fremst beliggenheten og eksteriøret med karakteristisk plassering på peler helt nede i fjæra.
Betegnelsen rorbu er i dag velkjent over hele kysten, langt ut over der begrepet opprinnelig hørte hjemme. Reiselivsfolk har etablert tilbud om rorbuferie på steder langt sør for der rorbuer var et historisk fenomen.
NM i mangekamp 1952

NM i mangekamp 1952 var en del av NM i friidrett 1952.
Det ble konkurrert i femkamp og tikamp for menn og trekamp for kvinner. 
Mesterskapet i femkamp ble arrangert i Stavanger 15. juni.
Mesterskapet i tikamp ble arrangert i Odda 20.-21. september.
Mesterskapet i trekamp ble arrangert i Moss 22. juli.
Juan Antonio Samaranch

Bakgrunn

Samaranch vokste opp i en velstående familie i Barcelona. Under den spanske borgerkrig ble han utskrevet som vernepliktig soldat for de republikanske styrkene, men siden han var motstander av republikken flyktet han til Frankrike. Han kom snart tilbake til Spania og sluttet seg til Falange-bevegelsen. Etter seieren i borgerkrigen, studerte han handel i Barcelona, og jobbet en kort tid som sportsjournalist for La Prensa.

Politisk aktivitet

Som medlem av Falange var Samaranch aktiv i politikken, som byråd for idrett i Barcelona fra 1955 til 1962, og president for Barcelonas provinsforsamling 1973-1977. Han var medlem av underhuset i Spanias nasjonalforsamling fra 1967 til 1977, og var Spanias idrettsminister fra 1967 til 1971.
I 1977 ble han ambassadør til Sovjetunionen og Mongolia, som den første etter at Spania etablerte diplomatisk kontakt med disse landene.

President for IOK

Samaranch var chef de mission for en rekke spanske olympiske team, og ble medlem av Den internasjonale olympiske komité i 1966. Han ble valgt til IOKs 7. president da han etterfulgte Lord Killanin i 1980. Han ble værende president i 21 år, inntil han i juli 2001 ikke lenger stilte til gjenvalg. Han ble etterfulgt av belgieren Jacques Rogge.
Som president for Den internasjonale olympiske komité gjorde Samaranch det til en tradisjon å erklære nesten hvert OL for «best games ever» («de beste lekene noensinne»). I 2002 uttalte han at "Lillehammer-OL var det beste vinter-OL noensinne. Regionen har alle anlegg på plass, og Norge huskes for de fantastiske tilskuerne"

Annet

Juan Antonio Samaranch var styremedlem i La Caixa, Spanias største sparebank, fra 1984, og president fra 1987 til 1999. Han var ærespresident fra 1999 til sin død. Samaranch ble adlet da han ble tildelt tittelen marki av Samaranch (Marqués de Samaranch) av kong Juan Carlos I av Spania 30. desember 1991.
I 1990 ble Samaranch den første som ble tildelt Seouls' fredspris.
Samaranch giftet seg med Maria Teresa Salisachs Rowe 1. desember 1955, og de forble gift til hennes død i 2000.
Han ble sykehusinnlagt med alvorlig hjerteproblemer den 20. april 2010, og døde den 21. april. Han ble 89 år gammel.
KODE Kunstmuseer og komponisthjem

KODE Kunstmuseer og komponisthjem eller bare KODE, tidligere KODE Kunstmuseene i Bergen, er et av Nordens største museer for kunst og musikk. Museet omfatter fire museumsbygg i Bergen sentrum langs Lille Lungegårdsvann (KODE 1, 2, 3 og 4), og komponisthjemmene til Ole Bull, Harald Sæverud og Edvard Grieg.  
KODE er en sammenslåing fra 2007 av Bergen Kunstmuseum, Vestlandske Kunstindustrimuseum, Edvard Grieg Museum Troldhaugen, Siljustøl Museum og Museet Lysøen. (Kunstmuseene i Bergen fra 2007, KODE Kunstmuseene i Bergen fra 2013). De tre komponisthjemmene er en del av KODE men har alle beholdt sine egennavn. 
Direktør for KODE er Petter Snare.   
Tidligere direktører er Karin Hindsbo, som kom fra Sørlandets kunstmuseum og nå er direktør ved Nasjonalmuseet, Erlend G. Høyersten som nå er direktør for ARoS - kunstmuseet i Århus, og Anniken Thue, som tidligere har vært direktør ved Nasjonalgalleriet og Kunstindustrimuseet i Oslo, og leder for Gamle Bergen Museum.  
KODE ble i 2014 kåret til årets museum i Norge.

Om museet

KODE forvalter til sammen rundt 50.000 gjenstander som blant annet inkluderer billedkunst, skultptur, installasjonskunst, kunsthåndverk, musikkinstrumenter, møbler og design. Museet forvalter også til sammen 17 kulturhistoriske bygninger med ulike historiske interiører og ca. 900 mål med park- og naturområder. KODE kuraterer flere temporære kunstutstillinger årlig, av både eldre kunst, kunsthåndverk og samtidskunst, og arrangerer årlig rundt 400 konserter.
David Davis (britisk politiker)

Medlem av Underhuset

I 1987 ble Davis medlem av Underhuset for Boothferry-kretsen i Yorkshire and the Humber. I 1997 ble kretsen delt i flere mindre kretser, og Davis fortsatte som underhusmedlem for én av de nye kretsene (Haltemprice and Howden i Humberside i East Riding of Yorkshire).

Europaminister i 1994–1997

Davis var viseminister for EU-anliggender (Minister of State for Europe) i 1994–1997. Som europaminister var han underlagt utenriksministrene Douglas Hurd og Malcolm Rifkind.
I begynnelsen av 1997 ble Davis medlem av statsrådet.

Partiformann

Davis var formann for det britiske konservative parti i 2001–2002. På denne post ble han etterfulgt av den senere statsminister Theresa May, som var partiets organisatoriske formann i 2002–2003.
Primož Gliha

Landslaget

Primož Gliha spilte 28 landskamper for Slovenias herrelandslag.
Exil

Exil er et musikkalbum av Björn Afzelius og Globetrotters, utgitt  i 1984.
Allardyce Range

Allardyce Range er en av to fjellkjeder på øya Sør-Georgia, som er en del av det britiske oversjøiske territoriumet Sør-Georgia og Sør-Sandwichøyene. Allardyce Range ligger sør for Cumberland Bay og dominerer midtre deler av øya.
Mount Paget på 2 935 moh. er den høyeste fjelltoppen i Allardyce Range.
Fjellkjeden fikk sitt navn i 1915 etter William L. Allardyce, som var guvernør på Falklandsøyene i 1904-14.
Brødmannens memoarer del 2: Ellis Iland

Handling

Som med skuespillet Washingtin og Brødmannens memoarer del 1: Akapulco er også tittelen til Ellis Iland feilstavet.  I dette skuespillet møter vi igjen flere av karakterene fra Akapulco, men handlingen er nå flyttet førti-femti år tilbake i tid og foregår i New York City i årene 1905-1916.
I hovedrollen finner vi Dave Barker, bokførersønnen fra Bremen som ankommer New York sommeren 1899 og slår seg ned på nedre Manhattan i påvente av en jobb. Her møter han Rosalita Martinez (karakteren Fru Martinez i første del), en allerede beryktet kvinne som senere skal bli hans ektefelle, enten han vil eller ei. Rosalitas foreldre har monopol på byens renholdsvesen og lange tradisjoner med å ferdes i kloakksystemene under gatene. Sakte, men sikkert tvinges Barker bort fra drømmene om bokføring og inn i kloakken. Det blir snart klart for ham at forholdene over og under bakken er i ferd med å bli skremmende like. I tillegg er det ting som tyder på at den lokale bakeren har for stor makt i nabolaget, og at det finnes ubehagelige sammenhenger mellom de lange køene utenfor bakeriet, de stadig renere kloakkene og den plutselige oppblomstringen av ledige leiligheter i byen, til salgs for en alt for høy pris fra Martinez & Co Eien-domsmegling. I Ellis Iland blir vi også kjent med karakteren Stoklitsky, en tonedøv, talentløs ukrainsk musiker som har kommet til New York for å slå seg opp som komponist. Han har en idé om å komponere et hovedverk, bestående utelukkende av kvinter. Stoklitsky snakker dårlig engelsk og replikkene hans er skrevet på et hjelpeløst og ødelagt norsk som ofte frembringer både misforståelser og ufrivillig komikk.
Karakteren Dave Barker er mannen som hovedpersonen i første del, Akapulco, refererer til som Brødmannen.
Erling Sverdrup

Biografi

Sverdrup deltok i et kurs i kryptografi som Ragnvald Alfred Roscher Lund i Forsvarsdepartementets opplysningskontor hold. Under felttoget i Norge i 1940 var Sverdrup med i chifferavdelingen ved Forsvarets overkommando og fulgte overkommanden fram til kapitulasjonen i juni 1940. Sverdrup var under hele andre verdenskrig engasjert i chiffertjenesten. Han ble beordret til en rekke steder verden rundt for å organisere det norske chiffersambandet, og var deretter to og et halvt år i London som sjef for chifferavdelingen i Forsvarets overkommando avdeling II (FO II). Fra høsten 1944 og til krigens slutt tjenestegjorde han i Finnmark. Han fullførte sin aktuarembetseksamen høsten 1945. Etter krigen ble han kaptein og sjef ved Chifferkontoret i Forsvarets overkommando fram til 1946.
I 1948 ble Sverdrup vitenskapelig assistent ved Forsikringsteknisk seminar, hvor utdannelsen av aktuarspesifikke fag foregikk. Han var noen studieår i USA som stipendiat ved Columbia University og tok doktorgraden i 1952. I 1953 ble han utnevnt til professor i forsikringsmatematikk med matematisk statistikk ved Det matematisk-naturvitenskapelige fakultet ved Universitet i Oslo, en stilling han hadde til han gikk av med pensjon. 
Han var æresmedlem av Norsk statistisk forening, og i forbindelse med hans 70-årsdag ble det utgitt et festskrift. Han var også æresmedlem i Den Norske Aktuarforening, først og fremst for sin innsats for utvikling av aktuarfaget og aktuarutdannelsen i Norge. I perioden 1968-1982 var han norsk redaktør av Scandinavian Actuarial Journal.
Tamumassivet

Tamumassivet (TAMU Massif) er en gigantisk inaktiv undersjøisk vulkan i det nordvestlige Stillehavet, om lag 1600 km øst for Japan. Det er del av Shatsky Rise, en kjede av undersjøiske fjell som er blitt dannet ved en lang rekke undersjøiske vulkanutbrudd for 145 til 130 millioner år siden.
Tamumassivet dekker et areal på 300.000 km². Den største vulkanen på jorden Mauna Loa i Hawaii, har til sammenligning et areal på 5000 km². Tamumassivet kan være jordens største enkeltvulkan, og av størrelse sammenlignbar med den største kjente vulkan i solsystemet, Olympus Mons på Mars.

Navnet

Navnet Tamu er konstruert fra Texas A&M University, der William Sager, tidligere underviste. Han er nå (2014) geologiprofessor ved University of Houston og en ledende forsker på vulkanen.
Massif, som betyr «massiv» på fransk, er gått inn i flere språk (med litt justering også på norsk) for et større sammenhengende fjellområde. I Frankrike brukes ordet om det midfranske området Massif Central.
Jenteord

«Jenteord» er en norsk sang. Melodien ble skrevet av Kristian Hauger og teksten ble skrevet av Lasse Beitan.
«Jenteord» deltok i Melodi Grand Prix 1965, den norske uttakingen til Eurovision Song Contest 1965 i Napoli i Italia. Sangen ble framført på nynorsk av Per Asplin med lite orkester og så på nytt av Ivar Medaas med stort orkester. Bidraget endte på fjerdeplass med 1 349 stemmer.
När juldagsmorgon glimmar

«När juldagsmorgon glimmar» er en julesang og julesalme med svensk tekst av Betty Ehrenborg-Posse i 1851. Originalteksten var på tysk. Melodien ble skrevet av Abel Burckhardt i 1845.
Sangen ble først publisert i frikirkebevegelsens sangbøker, ble anvendt i søndagsskolens arbeid og inneholdt da referanser til barndomen («min barndoms dagar», «du käre barnevän»), som i 1986 ble tatt bort da sangen ble innført i Den svenska psalmboken. Da ble det publisert en bearbeidelse som er gjort av en ukjent opphavsmann. Denne bearbeidelsen ble publisert allerede i 1906 i Sjung, svenska folk!. Sangen inneholder også en dramatisk nerve som trekker sangerne med i hendelsesforløpet («jag vill till stallet gå» og i den nyere versjonen «och våra knän vi böjer»).
Melodien (2/2, D-dur) er en «tysk folkemelodi» (det vil si ukjent komponist) fra begynnelsen av 1800-tallet. I tyskspråklig versjon heter den «Wir hatten gebauet ein stattliches Haus» og er ikke en julesang. Den versjonen  ble sunget da det tidligere Vest-Tysklands parlament i innførte den vesttyske forfatningen. Melodien blir også anvendt i Johannes Brahms' verk «Ouvertyren til en akademisk høytid».
Sangen finnes også i en engelskpråklig versjon med juletema: «When Christmas Morn Is Dawning». Det finnes også en alternativ svensk tekst med samme melodi og med juletema, «När juletid er inne».

Filmer og innspillinger

Salmen forekommer som filmmusikk i Himlaspelet fra 1942, På dessa skudror fra 1949, Janne Vängman på nya äventyr fra 1949, Bara en mor fra 1949 og Het är min längtan fra 1955.
I tillegg er den innspilt på plate, som for eksempel på Nu tändas tusen juleljus fra 1981 med Agnetha Fältskog, Jul i Kvinnabøske fra 1986 med Hasse Anderson og Min barndoms jular fra 1987 med Kikki Danielsson.
My Love (Tony Hatchs sang)

«My Love» er en britisk sang med melodi og tekst av Tony Hatch. Versjonen med Petula Clark ble utgitt på singlene Pye 7N 17038 (i Storbritannia), Warner Bros. 5654 (i USA) samt Vogue STV 42239 (i Danmark). Tidlig i 1966 ble den en internasjonal hit og bådde førsteplassen på Billboard Hot 100-listen. «My Love» ble sertifisert til gullplate for salg i USA på mer enn én million enheter og i Storbritannia mottok den en sølvplate for salg av 200.000 enheter.

Bakgrunn

Clarks regulære låtskriver og plateprodusent Tony Hatch skrev «My Love» under en flytur fra London til Los Angeles, hvor han hadde en planlagt innspillingssession med Clark. Opprinnelig hadde Hatch vært opptatt under turen med å legge den ferdige touchen på en annen sang, «The Life and Soul of the Party», som skulle bli Clarks neste single. Under en tilfeldig samtale med en amerikaner, som satt ved siden av, ble Hatch tilrådet at denne sangens tittel ville være meningsløs for et amerikansk publikum. Hatch fortsatte med å skrive en sang, hvis tittel «My Love», ikke kunne tenkes å vekke forståelsesproblemer. Teksten ble ferdigskrevet på flyet og Hatch skrev melodien kort etter landingen.
«My Love» ble innspilt i Western Studios og inneholdt backing av the Wrecking Crew.
Clark hadde mislikt sangen og måtte overtales til å spille den inn. Han fortsatte å være misfornøyd med det innspilte sporet og bønnfalte Warnter Brothers om ikke å utgi det på plate. Joe Smith, sjef i Warner Brothers, som først hadde brakt Clark til Warner Bros. Records-etiketten etter å ha hørt «Downtown» var bestemt på at «My Love» skulle bli hennes neste single.

Norsk versjon

Arne Bendiksen har skrevet en norsk tekst. På norsk bærer den tittelen «Det er så lett å leve livet».
NRK Tekst-TV

Antall brukere

Pr. 2008 hadde Tekst-TV på NRK1 2,4 millioner lesere hver uke, eller rundt 60 % av befolkningen i Norge. I april 2008 ble NRK Tekst-TV lansert i digital form på det digitale bakkenettet. Digitalt tekst-TV ble imidlertid avviklet 1. februar 2012, mens den analoge versjonen fortsatte som før. Fra 1. januar 2009 ble NRK Tekst-TV reklamefritt. I 2013 hadde det 1,2 millioner brukere i uken.
Tekst-TV var på sitt aller mest populære i 2005. Tjenesten hadde da 1,5 millioner brukere hver dag. I 2013 var dette sunket til under halvparten.
Internett har gjort at behovet er blitt noe mindre.

Historikk

Da NRK lanserte Tekst-TV i februar 1983 var det svært få som hadde TV-apparat som kunne motta denne tjenesten, rundt 10 000 brukere kunne benytte tjenesten. Innen årets utløp hadde imidlertid salg av slike apparater vokste kraftig, og allerede i 1984 hadde Tekst-TV-en rundt 100 000 brukere. I 1995 passerte tekst-TV en million daglige brukere.
Håndball under Panamerikanske leker 1995

Håndball under Panamerikanske leker 1995. Håndball var med som en av flere sporter i de tolvte Panamerikanske leker som ble arrangert i Mar del Plata i Argentina i perioden 11. til 26. mars 1995. USA vant dameturneringen og Cuba vant turneringen for menn.
Trondhjems amt

Trondhjems amt var fra 1687 til 24. september 1804 et norsk amt. Trondhjems amt ble i 1804 delt i Søndre Trondhjems amt og Nordre Trondhjems amt.
Galleri Trafo

Galleri Trafo i Asker sentrum er et galleri for kunst.
Galleriet ble etablert i 2006 i den gamle transformatorstasjoen som opprinnelig ble bygget for å sikre strømforsyningen på Drammenbanen. Galleriet huser nå utstillingsrom i første etasje, galleri i annen etasje og Asker kommunes kunstsamlinger i tredje etasje. Ideen om å opprette et kunstgalleri her oppsto i 1995. Kunstnerne Bjørn Carlsen og Bjørn Krogstad og kommunepolitikeren Erik Røed var sentrale i arbeidet med å utvikle ideen og sette planene ut i livet.
Asker kommune har en kunstsamling som omfatter rundt 1100 katalognummer; vesentlig maleri av kunstnere med tilknytning til Asker.
Galleri Trafo ble tildelt Asker kommunes byggeskikkpris for 2008
Aspire Zone

Aspire Zone, også kjent som Doha Sports City, er et idrettskompleks i Qatars hovedstad Doha. Det ligger i distriktet Al Waab og dekker et område på 250 hektar. Det åpna i 2004, og har ei rekke idrettsarenaer, hvorav de fleste ble bygd med tanke på Asialekene 2006. Området domineres av den 300 meter høye skyskraperen Aspire Tower.
Jamie-Lynn Sigler

Trivia

Sigler endret navn til Jamie-Lynn DiScala da hun i 2003 giftet seg med sin egen agent, A.J. DiScala. De ble skilt etter to år. Hun tok da sitt gamle navn tilbake igjen, og ble hetende Jamie-Lynn Sigler.
Zegris

Utseende

Middelsstore (vingespenn ca. 40 millimeter), hvite sommerfugler. Forvingens spiss er brunsvart med et oransje felt som er særlig framtredende hos hannen. Lenger inne i forvingen er det en kommaformet, svart flekk. Bakvingen er hvit på oversiden, men undersidens tegninger skinner noe gjennom. Denne er grågrønn med store, gule flekker. Spissen av forvingen er gulgrå på undersiden.

Levevis

Artene lever på tørre, varme steder med mye blomster, for eksempel i kanten av dyrket mark og i hager som holder på å gro igjen. Larvene lever på urter i korsblomstfamilien.

Utbredelse

Slekten er utbredt i middelhavsområdet, det sørlige Russland, Midtøsten og Sentral-Asia.
Sankt Michaels kirke i Berlin

Sankt Michaels kirke (tysk: Sankt-Michael-Kirche) er en kirke i ortsteilen Mitte i Berlins bydel Mitte. Den danner et fondmotiv i Luisenstadtkanalens lengderetning. Kirken ble oppført i 1851 av August Soller i en rundbuestil, typisk for Sollers lærer, Karl Friedrich Schinkel. Den er ved siden av Sankt Hedwigkatedralen blant de eldste katolske kirkebygg i Berlin. 
Theodor Fontane betegnet den som Berlins aller vakreste kirke i sitt bindsterke verk Wanderungen durch die Mark Brandenburg 
Kirken ble delvis ødelagt under den andre verdenskrigen, men er siden renovert.
Kirken har tre skip, den er 55 meter lang, 30 meter under taket og langskipet er 19 meter bredt. Bronsekuppelen rager 56 meter i været. Michaelfiguren ved inngangsfasaden er utført av August Karl Eduard Kiss (1802-1865). Den er imidlertid en kopi og ikke laget for denne kirken.
Rugby union under Stillehavslekene 1966

Rugby union under Stillehavslekene  1966. Rugby union var en av flere sporter som var med i de andre Stillehavslekene som ble arrangert i Nouméa i Ny-Caledonia i perioden 8. til 18. desember 1966. Det var fire herrelag som deltok i Rugby union-turneringen. Det bli spilt en enkeltserie der alle lagene møttes en gang, Papua Ny-Guinea vant alle sine tre kamper.
Exanticheira

Utseende

Middelsstore (ca. 12 millimeter), brede, blanke skarabider. Hodet og pronotum er grønnlig metalliske, nokså tett og kraftig punktert, pronotum gjerne med gulbrune sidekanter. Pronotum er ved roten litt smalere enn dekkvingene, forover jevnt rundet avsmalnende. Dekkvingene er gulbrune med svarte tegninger. De dekker ikke bakkroppsspissen. Beina er nokså korte og kraftige.

Levevis

Larvene lever i råtten ved.

Utbredelse

Slekten er utbredt i Sør-Amerika (Fransk Guyana, Brasil).